A Bizottság 77/2001/EK rendelete
(2001. január 5.)
egyes hulladékfajtáknak Albániába, Brazíliába, Bulgáriába, Burundiba, Jamaicába, Marokkóba, Nigériába, Peruba, Romániába, Tunéziába és Zimbabwébe történő szállítása vonatkozásában az 1547/1999/EK rendelet és az 1420/1999/EK tanácsi rendelet mellékleteinek módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1999/816/EK bizottsági határozattal [1] módosított, az Európai Közösségen belüli, az oda irányuló és az onnan kifelé történő hulladékszállítás felügyeletéről és ellenőrzéséről szóló, 1993. február 1-jei 259/93/EGK tanácsi rendeletre [2] és különösen annak 17. cikke (3) bekezdésére,
tekintettel az 1208/2000/EK bizottsági rendelettel [3] módosított, az egyes nem OECD-tagországokba irányuló egyes hulladékfajták szállítására alkalmazandó közös szabályok és eljárások meghatározásáról szóló, 1999. április 29-i 1420/1999/EK tanácsi rendeletre [4],
mivel:
(1) 2000 januárjában a Bizottság "szóbeli jegyzéket" küldött minden nem-OECD-tagországnak (valamint Magyarországnak és Lengyelországnak, amelyek még nem alkalmazzák a C(92) 39 végleges OECD-határozatot). E szóbeli jegyzéknek három célja volt: a) ezen országok tájékoztatása a Közösség új rendeleteiről; b) az 1420/1999/EK rendelet és a legutóbb az 1552/2000/EK rendelettel [5] módosított, az egyes hulladékfajtáknak a C(92)39 végleges OECD-határozat hatálya alá nem tartozó meghatározott országokba történő szállítására alkalmazandó, a 259/93/EGK tanácsi rendelet szerinti ellenőrzési eljárások meghatározásáról szóló, 1547/1999/EK bizottsági rendelet [6] mellékleteiben rögzített álláspontok megerősítésének kérése, valamint c) választ kapni azoktól az országoktól, amelyek 1994-ben nem válaszoltak.
(2) A választ adó országok közül Brazília, Bulgária, Burundi, Jamaica, Marokkó, Nigéria, Peru, Románia, Tunézia és Zimbabwe értesítette a Bizottságot, hogy a 259/93/EGK rendelet II. mellékletében felsorolt egyes hulladékok behozatalát vagy ellenőrzési eljárás nélkül, vagy a fenti rendelet III. vagy IV. mellékletére vonatkozó vagy 15. cikkében megállapított ellenőrzési eljárás szerinti ellenőrzés alapján fogadja. Egyéb hulladékfajták tekintetében jelezték, hogy azokból nem kívánnak szállítmányokat fogadni.
(3) Albánia a "szóbeli jegyzékre" adott válaszában közölte, hogy álláspontja nem változott. Az Albániára vonatkozó rendelkezéseket azonban módosítani kell az egyes hulladéktípusoknak a 259/93/EGK rendelet II. mellékletében meghatározott új címkézési rendszerének figyelembevétele céljából.
(4) A 259/93/EGK rendelet 17. cikke (3) bekezdésének megfelelően, a legutóbb a 96/350/EK bizottsági határozattal [7] módosított, a hulladékokról szóló, 1975. július 15-i 75/442/EGK tanácsi irányelv [8] 18. cikke által létrehozott bizottságot 2000. június 23-án (Burundi esetében 2000. július 12-én) értesítették ezen országok hivatalos kérelméről.
(5) Ezen országok új helyzetének figyelembevétele érdekében az 1420/1999/EK rendeletet és az 1547/1999/EK rendeletet egyidejűleg módosítani kell.
(6) Az e rendeletben előírt intézkedések összhangban vannak a 75/442/EGK irányelv 18. cikke által létrehozott bizottság véleményével,
ELFOGADTA EZT A RENDELETET:
1. cikk
Az 1547/1999/EK rendelet a következőképpen módosul:
1. Az A. melléklet az e rendelet A. mellékletében megállapítottak szerint módosul.
2. A B. melléklet az e rendelet B. mellékletében megállapítottak szerint módosul
3. A C. melléklet az e rendelet C. mellékletében megállapítottak szerint módosul.
4. A D. melléklet az e rendelet D. mellékletében megállapítottak szerint módosul.
2. cikk
Az 1420/1999/EK rendelet a következőképpen módosul:
1. Az A. melléklet az e rendelet E. mellékletében megállapítottak szerint módosul.
2. A B. melléklet az e rendelet F. mellékletében megállapítottak szerint módosul.
3. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. január 5-én.